Suvestinė redakcija nuo 2010-11-21 iki 2011-01-29

Įsakymas paskelbtas: Žin. 2002, Nr. 54-2146, i. k. 102301MISAK00000201

Nauja redakcija nuo 2008-02-10:

Nr. D1-75, 2008-01-30, Žin. 2008, Nr. 17-606 (2008-02-09), i. k. 108301MISAK000D1-75

LIETUVOS RESPUBLIKOS APLINKOS MINISTRAS

ĮSAKYMAS

DĖL STATYBOS TECHNINIO REGLAMENTO STR 1.02.10:2008 „DAUGIABUČIŲ NAMŲ BENDROJO NAUDOJIMO OBJEKTŲ ADMINISTRAVIMO ĮMONIŲ ATESTAVIMAS“ PATVIRTINIMO IR ATESTAVIMO KOMISIJOS SUDARYMO

2002 m. balandžio 23 d. Nr. 201

Vilnius

Vadovaudamasis Lietuvos Respublikos civilinio kodekso 4.84 ir 4.237 straipsniais (Žin., 2000, Nr. 74-2262) ir Lietuvos Respublikos aplinkos ministerijos nuostatais (Žin., 1998, Nr. 84-2353):

1. Tvirtinu Statybos techninį reglamentą STR 1.02.10:2008 „Daugiabučių namų bendrojo naudojimo objektų administravimo įmonių atestavimas“ (pridedama).

2. S u d a r a u Daugiabučių namų bendrojo naudojimo objektų administravimo įmonių atestavimo komisiją:

Elvyra Radavičienė – Aplinkos ministerijos Statybos ir būsto departamento Būsto skyriaus vedėja, komisijos pirmininkė;

Tomas Baranauskas – Aplinkos ministerijos Statybos ir būsto departamento Projektavimo, statybos produktų ir proceso normavimo skyriaus vyriausiasis specialistas, komisijos pirmininkės pavaduotojas.

Nariai:

Rimgaudas Ališauskas – Valstybinės teritorijų planavimo ir statybos inspekcijos Statybos valstybinės priežiūros skyriaus vedėjas;

Ieva Andriulaitytė – Lietuvos savivaldybių asociacijos patarėja aplinkos ir energetikos klausimais;

Jonas Dogelis – Būsto ir urbanistinės plėtros agentūros Būsto skyriaus vedėjas;

Edmundas Endriukaitis – Statybos produkcijos sertifikavimo centro vyriausiasis ekspertas;

Vytautas Jonaitis – Aplinkos ministerijos Statybos ir būsto departamento Būsto skyriaus vyriausiasis specialistas;

Petras Lepeška – Valstybinės vartotojų teisių apsaugos tarnybos Energetikos ir vartojimo prekių bei paslaugų departamento Energetikos ir komunalinių paslaugų skyriaus vyriausiasis specialistas.

Punkto pakeitimai:

Nr. D1-471, 2008-09-11, Žin., 2008, Nr. 143-5742 (2008-12-13), i. k. 108301MISAK00D1-471

Nr. D1-929, 2010-11-18, Žin., 2010, Nr. 136-6956 (2010-11-20), i. k. 110301MISAK00D1-929

APLINKOS MINISTRAS	ARŪNAS KUNDROTAS

PATVIRTINTA

Lietuvos Respublikos aplinkos ministro

2008 m. sausio 30 d. įsakymu Nr. D1-75

STATYBOS TECHNINIS REGLAMENTAS STR 1.02.10:2008 DAUGIABUČIŲ NAMŲ BENDROJO NAUDOJIMO OBJEKTŲ ADMINISTRAVIMO ĮMONIŲ ATESTAVIMAS

I. BENDROSIOS NUOSTATOS

1. Šis statybos techninis reglamentas (toliau – Reglamentas) nustato Lietuvos Respublikoje įregistruotų įmonių, teikiančių daugiabučių namų bendrojo naudojimo objektų administravimo paslaugas (toliau – Įmonės), atestavimo tvarką.

2. Atestavimo tikslas – nustatyti įmonių pasirengimą profesionaliai vykdyti daugiabučių namų bendrojo naudojimo objektų administratoriaus funkcijas, nustatytas Lietuvos Respublikos Vyriausybės patvirtintuose Butų ir kitų patalpų savininkų bendrosios nuosavybės administravimo pavyzdiniuose nuostatuose [4.4].

3. Atestavimas yra privalomas įmonėms, kurioms daugiabučių namų bendrojo naudojimo objektų administratoriaus funkcijos pavedamos savivaldybės institucijos sprendimu, priimamu vadovaujantis Lietuvos Respublikos civilinio kodekso 4.84 ir 4.237 straipsniais [4.1].

II. NUORODOS

4. Šiame Reglamente pateiktos nuorodos į:

4.1. Lietuvos Respublikos civilinį kodeksą (Žin., 2000, Nr. 74-2262);

4.2. Lietuvos Respublikos statybos įstatymą (Žin., 1996, Nr. 32-788; 2001, Nr. 101-3597);

4.3. Lietuvos Respublikos įmonių bankroto įstatymą (Žin., 2001, Nr. 31-1010, Nr. 37-1259, Nr. 52);

4.4. Lietuvos Respublikos Vyriausybės 2001 m. gegužės 23 d. nutarimą Nr. 603 „Dėl Butų ir kitų patalpų savininkų bendrosios nuosavybės administravimo pavyzdinių nuostatų“ (Žin., 2001, Nr. 45-1584; 2002, Nr. 54-2123; 2004, Nr. 5-94);

4.5. Statybos techninį reglamentą STR 1.02.06:2007 „Teisės eiti statybos techninės veiklos pagrindinių sričių vadovų pareigas įgijimo tvarkos ir teritorijų planavimo specialistų atestavimo tvarkos aprašas“ (Žin., 2007, Nr. 120-4945);

4.6. Statybos techninį reglamentą STR 1.12.05:2002 „Gyvenamųjų namų naudojimo ir priežiūros privalomieji reikalavimai ir jų įgyvendinimo tvarka“ (Žin., 2002, Nr. 81-3504);

4.7. Neteko galios nuo 2009-02-27

Punkto naikinimas:

Nr. D1-60, 2009-02-18, Žin. 2009, Nr. 22-879 (2009-02-26), i. k. 109301MISAK000D1-60

4.8. Statybos techninį reglamentą STR 1.01.06:2002 „Ypatingi statiniai“ (Žin., 2002, Nr. 43-1639).

III. PAGRINDINĖS SĄVOKOS

5. Atestavimas – Įmonės pasirengimo profesionaliai užsiimti daugiabučių namų bendrojo naudojimo objektų administravimo veikla bei užtikrinti šios veiklos kokybę, reglamentuojamą normatyviniais ir teisiniais dokumentais, patikrinimas.

6. Administravimas – daugiabučių namų bendrojo naudojimo objektų paprastasis administravimas [4.1], kai administratorius atlieka visus veiksmus, būtinus daugiabučio namo bendrojo naudojimo objektams išsaugoti ir jų naudojimui pagal tikslinę paskirtį užtikrinti.

IV. ATESTAVIMO REIKALAVIMAI

7. Atestuojamoms Įmonėms nustatomi reikalavimai:

7.1. Įmonė turi būti įsteigta įstatymų nustatyta tvarka;

7.2. Įmonė turi būti patikima ir pajėgi vykdyti administravimo funkcijas pagal šio Reglamento 4.4 punkte nurodytus nuostatus:

7.2.1. Įmonė turi turėti nuolatinį administracinį techninį personalą atestuojamai veiklai vykdyti, turintį reikiamą kvalifikaciją ir dirbantį įmonėje pagal darbo sutartį. Vadovas, atsakingas už pastatų techninę priežiūrą, turi turėti statybos inžinerinį išsilavinimą, jeigu Įmonė administruoja ypatingų statinių [4.8] kategorijos pastatus – turėti ypatingo statinio statybos techninės priežiūros vadovo kvalifikaciją ir ją patvirtinantį atestatą [4.5];

7.2.2. Įmonės vadovas turi būti susipažinęs su esminiais reikalavimais daugiabučių namų administravimui ir priežiūrai, kuriuos nustato Civilinis kodeksas [4.1], Statybos įstatymas [4.2] ir jų įgyvendinamieji teisės aktai [4.4, 4.6];

Punkto pakeitimai:

Nr. D1-60, 2009-02-18, Žin., 2009, Nr. 22-879 (2009-02-26), i. k. 109301MISAK000D1-60

7.2.3. Įmonei neturi būti iškelta bankroto byla arba inicijuotas bankroto procesas Lietuvos Respublikos įmonių bankroto įstatymu nustatyta tvarka [4.3];

7.2.4. Įmonė turi būti įstatymų nustatyta tvarka sumokėjusi mokesčius ar kitas įmokas į valstybės (savivaldybės) biudžetą, išskyrus atvejus, kai įstatymų nustatyta tvarka yra atleista nuo mokesčių ar kitų įmokų mokėjimo arba jų mokėjimo terminas atidėtas;

7.2.5. Įmonė turi turėti techninę bazę atestuojamai veiklai vykdyti (patalpas, kompiuterinę ir biuro įrangą, transportą ir kt.);

7.2.6. pagal atestuojamos veiklos sritį teikiamų paslaugų kokybė (išskyrus naujai įsteigtos įmonės) turi atitikti teisės aktų ir normatyvinių dokumentų reikalavimus. Kokybė patvirtinama valstybės ar savivaldybės pastatų naudojimo priežiūros tarnybos, paslaugų užsakovų (daugiabučių namų savininkų bendrijų, jungtinės veiklos sutarties dalyvių įgalioto asmens ar kitų asmenų, vykdančių paslaugų užsakovo funkcijas) pažymomis. Jei įmonė savivaldybės sprendimu paskirta daugiabučių namų bendrojo naudojimo objektų administratoriumi, savivaldybės administracijos direktoriaus ar jo įgaliotos tarnybos pažyma;

7.2.7. naujai įsteigtos įmonės patikimumas vertinamas pagal nuolatinio techninio personalo kvalifikaciją ir darbo patirtį pastatų administravimo ir priežiūros srityje.

V. DOKUMENTŲ PATEIKIMAS

8. Daugiabučių namų bendrojo naudojimo objektų administravimo įmonių atestavimą organizuoja ir tvarko valstybės įmonė Statybos produkcijos sertifikavimo centras (toliau – VĮ SPSC).

9. Įmonė, norinti gauti atestatą, pateikia VĮ SPSC:

9.1. prašymą (1 priedas);

9.2. Įmonės įregistravimo pažymėjimo ir įstatų kopijas;

9.3. Įmonės duomenų kortelę (2 priedas);

9.4. pažymą apie Įmonėje dirbančius, su atestuojama veikla susijusius specialistus (3 priedas) ir jų kvalifikaciją patvirtinančių dokumentų (diplomų, atestatų) ir darbo sutarčių kopijas;

9.5. Neteko galios nuo 2009-02-27

Punkto naikinimas:

Nr. D1-60, 2009-02-18, Žin. 2009, Nr. 22-879 (2009-02-26), i. k. 109301MISAK000D1-60

9.6. pagal atestuojamą veiklą Įmonės teikiamų paslaugų užsakovų (daugiabučių namų savininkų bendrijų, butų ir kitų patalpų savininkų jungtinės veiklos sutartimi įgalioto atstovo ar kitų asmenų, vykdančių paslaugų užsakovo funkcijas) atsiliepimus apie teikiamų paslaugų kokybę;

9.7. savivaldybės administracijos direktoriaus ar jo įgalioto atstovo pažymą apie Įmonės įsipareigojimų vykdymą ir teikiamų paslaugų kokybę, jeigu Įmonė savivaldybės sprendimu yra paskirta butų ir kitų patalpų savininkų bendrosios nuosavybės administratoriumi;

9.8. savivaldybės pastatų naudojimo priežiūros tarnybos pažymą apie daugiabučių namų techninės priežiūros reikalavimų vykdymą;

9.9. teritorinės valstybinės mokesčių inspekcijos pažymą apie mokesčių mokėjimą;

9.10. duomenis apie Įmonės valdomas administracines ir gamybines patalpas ir teises į jas patvirtinančių dokumentų kopijas (pažymos apie nuosavybės teisę arba nuomos ar panaudos sutartis).

VI. ATESTAVIMO TVARKA

10. VĮ SPSC, gavusi 9 punkte nurodytus dokumentus:

10.1. registruoja gautą prašymą, jeigu Įmonės pateikti dokumentai atitinka šio Reglamento V skirsnyje nurodytus reikalavimus ir apie tai skelbia VĮ SPSC interneto svetainėje www.spsc.lt;

Punkto pakeitimai:

Nr. D1-60, 2009-02-18, Žin., 2009, Nr. 22-879 (2009-02-26), i. k. 109301MISAK000D1-60

10.2. tikrina gautus dokumentus, jei reikia, skiria jų ekspertizę;

10.3. parengia išvadas ir pateikia jas Atestavimo komisijai;

11. Atestavimo komisija, išnagrinėjusi pateiktą medžiagą, nusprendžia:

11.1. suteikti Įmonei atestatą, nurodant veiklos rūšis, kurioms ir iki kurio laiko šis atestatas galioja;

11.2. atidėti Įmonės atestavimą, nurodant konkrečias tokio sprendimo priežastis;

11.3. neatestuoti Įmonės, nurodant konkrečias tokio sprendimo priežastis.

12. Atestavimo komisija sprendimą priima atviru balsavimu, balsų dauguma, išskyrus šio Reglamento 29.4 punkte nurodytais atvejais.

13. Atestavimo komisijos posėdžiai protokoluojami, protokolus tvarko VĮ SPSC skiriamas komisijos sekretorius.

14. Įmonei ne vėliau kaip per 2 mėnesius nuo jos prašymo atestuoti užregistravimo (kai pateikti atestavimui reikalingi dokumentai atitinka šio Reglamento reikalavimus) turi būti išduotas atestatas arba jai raštu pranešta, kad atestatas nebus išduotas, nurodant priežastis.

VII. ATESTAVIMO KOMISIJA

15. Įmones atestuoja atestavimo komisija, skiriama aplinkos ministro įsakymu.

16. Atestavimo komisija dirba, vadovaudamasi šiuo Reglamentu ir aplinkos ministro įsakymu patvirtintu atestavimo komisijos darbo reglamentu.

17. Atestavimo komisija turi teisę gauti papildomą informaciją apie atestuojamą Įmonę iš savivaldybės institucijų ar paslaugų vartotojų.

18. Atestavimo komisija atsako už savo sprendimų pagrįstumą ir objektyvumą.

19. Atestavimo komisijos nariai privalo pasirašyti nešališkumo deklaraciją, kuri saugoma VĮ SPSC. Nešališkumo deklaracijoje pasižadama saugoti atestuojamų Įmonių komercines paslaptis.

20. Atestavimo komisijai vertinant Įmonių atestavimo išvadas dalyvauja atestuojamų Įmonių vadovai, komisijai nusprendus, gali būti kviečiami savivaldybių įgalioti atstovai su patariamojo balso teise.

21. Atestavimo komisija nagrinėja skundus dėl atestuotų įmonių veiklos ir turi teisę tikrinti šių skundų pagrįstumą.

VIII. ATESTATAS

22. Atestatą, pasirašytą įgalioto Aplinkos ministerijos sekretoriaus ir Atestavimo komisijos pirmininko, išduoda VĮ SPSC. Atestate nurodoma:

22.1. atestato numeris;

22.2. Įmonės pavadinimas, kodas, adresas;

22.3. veikla, kuriai vykdyti atestuojama Įmonė (daugiabučių namų bendrojo naudojimo objektų administravimas);

22.4. data, iki kurios galioja atestatas;

22.5. atestavimo komisijos protokolo data ir numeris.

23. Atestatas galioja:

23.1. atestavus Įmonę pirmą kartą arba jei Įmonė laiku nepateikia prašymo ir dokumentų dėl atestato galiojimo laiko pratęsimo, arba yra paslaugų vartotojų pagrįstų skundų dėl Įmonės veiklos ir/ar neigiamas savivaldybės administracijos direktoriaus įvertinimas – 1 metus;

23.2. pratęsiant prieš tai išduotą atestatą, jei nėra pagrįstų vartotojų skundų ir savivaldybės administracijos direktorius teigiamai įvertina veiklą – 5 metus.

24. Daugiabučių namų bendrojo naudojimo objektų administravimo įmonių atestatų registrą tvarko VĮ SPSC.

25. Atestatų registre nurodoma:

25.1. atestato numeris;

25.2. atestuotos Įmonės pavadinimas, kodas, adresas;

25.3. atestato išdavimo data;

25.4. atestato galiojimo laikas;

25.5. atestato galiojimo terminas;

25.6. atestato galiojimo panaikinimo data.

26. Atestato kopija ir atestavimo dokumentacija 5 metus po atestato galiojimo termino pasibaigimo saugomi VĮ SPSC.

27. Atestato galiojimo terminas gali būti pratęstas, jeigu Įmonė ne vėliau kaip prieš 2 mėnesius iki atestato galiojimo pabaigos pateikia VĮ SPSC šio Reglamento 9 punkte nurodytus dokumentus ir jeigu jos veikla atitinka šio Reglamento 7 punkte nurodytus atestavimo reikalavimus.

28. Informacija apie atestuotas butų ir kitų patalpų bendrojo naudojimo objektų administravimo įmones skelbiama VĮ SPSC interneto svetainėje www. spsc. lt.

IX. ATESTATO GALIOJIMO PANAIKINIMAS AR SUSTABDYMAS

29. Atestatas panaikinamas Atestavimo komisijos sprendimu šiais atvejais:

29.1. jei Įmonė teisės aktų nustatyta tvarka pripažinta kalta dėl jos administruojamo pastato bendrojo naudojimo objektų avarijos, dėl kurios nukentėjo ar žuvo žmonės;

29.2. jei dėl Įmonės nepatenkinamos veiklos kartojasi administruojamų pastatų bendrojo naudojimo objektų avarijos, keliančios grėsmę žmonių ir jų materialiojo turto saugumui;

29.3. jei paaiškėjo, kad atestavimui pateikti duomenys neatitinka tikrovės;

29.4. kitais atvejais, įvertinus administravimo paslaugų vartotojų (butų ir kitų patalpų savininkų, jų bendrijų) pastatų naudojimo priežiūros tarnybų, savivaldybės administracijos pareiškimus ir skundus, jei už tai balsuoja ne mažiau kaip 2/3 Atestavimo komisijos narių.

30. Atestavimo komisijos sprendimu už šio Reglamento 7 punkte nurodytų reikalavimų pažeidimus atestato galiojimas gali būti sustabdytas laikotarpiui nuo 3 mėnesių iki 1 metų. Per šį laikotarpį nepašalinus priežasčių, dėl kurių buvo sustabdytas atestato galiojimas, sprendžiamas klausimas dėl atestato galiojimo panaikinimo. Kai Įmonė įvykdo minėto punkto reikalavimus, jai taikoma atestato pratęsimo procedūra.

31. Atestatas netenka galios be Atestavimo komisijos sprendimo:

31.1. Įmonei nutraukus atestate nurodytą veiklą;

31.2. reorganizavus Įmonę;

31.3. kai pametamas, sunaikinamas ar kitaip prarandamas atestato originalas. Dingus atestatui, Įmonė per 10 dienų privalo pateikti VĮ SPSC motyvuotą paaiškinimą raštu. VĮ SPSC ne vėliau kaip per 5 dienas nuo paaiškinimo gavimo dienos savo interneto tinklalapyje www. spsc. lt paskelbia atestatą netekusiu galios ir išduoda atestato dublikatą, kurį pasirašo Aplinkos ministerijos sekretorius ir Atestavimo komisijos pirmininkas.

32. Įmonei pateikus prašymą, kai keičiasi Įmonės pavadinimas ar (bei) buveinė (ne vėliau kaip prieš 2 mėnesius iki pasikeitimo), tačiau nesikeičia veiklos pobūdis ir nevyksta reorganizavimas, išduodamas naujas atestatas, paimant senąjį, nekeičiant anksčiau išduoto atestato registracijos numerio ir netaikant šio Reglamento V skyriuje nurodytų atestavimo procedūrų.

X. BAIGIAMOSIOS NUOSTATOS

33. Už dokumentų patikrinimo ir atestavimo procedūrų technines paslaugas Įmonė iki Atestavimo komisijos posėdžio apmoka VĮ SPSC pagal Lietuvos Respublikos aplinkos ministro patvirtintus įkainius. Jei procedūra atidedama ar Įmonės prašymas atestuoti atmetamas, apmokėjimo išlaidos negrąžinamos.

34. Atestavimo komisijos sprendimas dėl atestato neišdavimo, galiojimo sustabdymo, galiojimo panaikinimo ar įspėjimo skyrimo ne vėliau kaip per mėnesį nuo Atestavimo komisijos sprendimo priėmimo dienos gali būti apskundžiamas Lietuvos Respublikos aplinkos ministro paskirtai Apeliacinei komisijai. Visus kitus skundus nagrinėja Atestavimo komisija.

35. Sprendimai, priimti išnagrinėjus Įmonės apeliaciją, ar sprendimų nepriėmimas gali būti skundžiami įstatymų nustatyta tvarka.“

______________

STR 1.02.10:2008

1 priedas

(Prašymo formos pavyzdys)

VALSTYBĖS ĮMONEI STATYBOS PRODUKCIJOS SERTIFIKAVIMO CENTRUI

200 m. d.

Dėl įmonės atestavimo

Prašome išduoti (pratęsti)

(įmonės pavadinimas)

atestatą daugiabučių namų bendrojo naudojimo objektų administratoriaus paslaugoms teikti.

PRIEDAI: 1. Įmonės įregistravimo pažymėjimo kopija.

2. Įmonės duomenų kortelė.

3. Įmonės įstatų kopija.

4. Pažyma apie įmonės darbuotojų kvalifikaciją.

5. Atsiliepimai.

6. Teritorinės valstybinės mokesčių inspekcijos pažyma apie įmonės mokesčių mokėjimą į biudžetą.

7. Pažyma apie atestavimo išlaidų sumokėjimą.

8. Įmonės turimų atestatų kopijos.

Įmonės vadovas.........................................................................................................................

(parašas)	(vardas, pavardė)

PASTABA. Šis prašymas spausdinamas ant įmonės firminio blanko.

______________

STR 1.02.10:2008

2 priedas

(Įmonių duomenų kortelės pavyzdys)

ĮMONĖS DUOMENŲ KORTELĖ

1. Įmonės visas ir sutrumpintas pavadinimas.

2. Adresas, pašto indeksas.

3. Telefono ir fakso numeriai.

4. Banko rekvizitai

5. Įmonės rūšis.

6. Įmonės įregistravimo data ir rejestro numeris.

7. Pagrindinė veikla pagal įstatus (ir pagal kvalifikaciją)

8. Kita veikla pagal įstatus (ir pagal kvalifikaciją)

.

.

9. Įmonės veiklos apimtis (pastaraisiais dvejais metais arba nuo įmonės įsteigimo, jei įmonė įsteigta vėliau)	tūkst. litų.

Iš jos veikla, susijusi su daugiabučių namų priežiūra,	tūkst. litų.

10. Įmonės įstatinis kapitalas	tūkst. litų.

11. Bendras darbuotojų skaičius	žm., iš jų: atestuoti specialistai	žm.

12. Įmonės per pastaruosius dvejus metus atlikti darbai ir suteiktos paslaugos (pateikiama atskiru sąrašu).

13. Įmonės techninės ir informacinės bazės charakteristika

14. Atsiliepimai apie įmonės atliktus darbus, suteiktas paslaugas (pridedama).

PRIEDAI

.

Įmonės vadovas..........................................................................................................................

(parašas)	(vardas, pavardė)

Kortelė užpildyta 200 m.............................. d.

______________

STR 1.02.10:2008

3 priedas

(Pažymos apie įmonės darbuotojus pavyzdys)

PAŽYMA APIE ĮMONĖS DARBUOTOJUS, DALYVAUJANČIUS DAUGIABUČIŲ NAMŲ BENDROJO NAUDOJIMO OBJEKTŲ ADMINISTRAVIMO VEIKLOJE

Eil. Nr.	Vardas, pavardė	Nuo kada dirba įmonėje	Pareigos	Specialybė, išsilavinimas	Darbo stažas	Kada ir kokiai veiklai atestuotas	Kas atestavo	Atestato Nr.	Pastabos
A. Vadovai
1.
2.
3.
4.
B. Kiti darbuotojai
1.
2.
3.
4.

Įmonės vadovas

.................................................................................................................................................

(pareigos)	(parašas)	(vardas, pavardė)

A. V.

Pažymos surašymo data.............................................

______________

Pakeitimai:

1.

Lietuvos Respublikos aplinkos ministerija, Įsakymas

Nr. D1-75, 2008-01-30, Žin., 2008, Nr. 17-606 (2008-02-09), i. k. 108301MISAK000D1-75

Dėl Lietuvos Respublikos aplinkos ministro 2002 m. balandžio 23 d. įsakymo Nr. 201 "Dėl statybos techninio reglamento STR 1.12.04:2002 "Daugiabučių namų bendrojo naudojimo objektų administravimo įmonių atestavimas" patvirtinimo ir atestavimo komisijos sudarymo" pakeitimo

2.

Lietuvos Respublikos aplinkos ministerija, Įsakymas

Nr. D1-471, 2008-09-11, Žin., 2008, Nr. 143-5742 (2008-12-13), i. k. 108301MISAK00D1-471

Dėl Lietuvos Respublikos aplinkos ministro 2002 m. balandžio 23 d. įsakymo Nr. 201 "Dėl statybos techninio reglamento STR 1.12.04:2002 "Daugiabučių namų bendrojo naudojimo objektų administravimo įmonių atestavimas" patvirtinimo ir atestavimo komisijos sudarymo" pakeitimo

3.

Lietuvos Respublikos aplinkos ministerija, Įsakymas

Nr. D1-60, 2009-02-18, Žin., 2009, Nr. 22-879 (2009-02-26), i. k. 109301MISAK000D1-60

Dėl Lietuvos Respublikos aplinkos ministro 2002 m. balandžio 23 d. įsakymo Nr. 201 "Dėl statybos techninio reglamento STR 1.02.10:2008 "Daugiabučių namų bendrojo naudojimo objektų administravimo įmonių atestavimas" patvirtinimo ir atestavimo komisijos sudarymo" pakeitimo

4.

Lietuvos Respublikos aplinkos ministerija, Įsakymas

Nr. D1-929, 2010-11-18, Žin., 2010, Nr. 136-6956 (2010-11-20), i. k. 110301MISAK00D1-929

Dėl Lietuvos Respublikos aplinkos ministro 2002 m. balandžio 23 d. įsakymo Nr. 201 "Dėl statybos techninio reglamento STR 1.02.10:2008 "Daugiabučių namų bendrojo naudojimo objektų administravimo įmonių atestavimas" patvirtinimo ir atestavimo komisijos sudarymo" pakeitimo